TOA โกยยอดขาย Q3 โตแกร่ง 27% ดันกำไรทะลัก 353 ลบ.
TOA ผู้นำธุรกิจสีและวัสดุก่อสร้างอย่างครบวงจร โชว์ศักยภาพธุรกิจสุดแกร่ง ยอดขายเติบโตกว่า 27% เมื่อเทียบกับงวดเดียวกันปีก่อน
TOA ผู้นำธุรกิจสีและวัสดุก่อสร้างอย่างครบวงจร โชว์ศักยภาพธุรกิจสุดแกร่ง ยอดขายเติบโตกว่า 27% เมื่อเทียบกับงวดเดียวกันปีก่อน
15 พ.ย. 2565

นายจตุภัทร์ ตั้งคารวคุณ ประธานเจ้าหน้าที่บริหาร บริษัท ทีโอเอ เพ้นท์ (ประเทศไทย) จำกัด (มหาชน) หรือ TOA เผยว่า ยอดขายในไตรมาส 3 ปี 65 เป็นเงิน 5,037.9 ล้านบาท โดยเติบโตขึ้นจากช่วงเดียวกันของปีก่อนกว่า 27% ตอกย้ำความสำเร็จการเติบโตของธุรกิจสีทาอาคารที่สามารถเติบโตอย่างแข็งแกร่ง เสริมด้วยการเติบโตของธุรกิจเคมีก่อสร้าง และวัสดุก่อสร้างน้ำหนักเบา อาทิ ยิปซั่มบอร์ด กระเบื้อง ส่งผลให้ยอดขายในงวด 9 เดือนแรก อยู่ที่ 15,204.2 ล้านบาท เติบโตขึ้นถึง 18% จากยอดขายที่เติบโตขึ้นอย่างแข็งแกร่ง ทำให้กำไรสุทธิในไตรมาส 3 ปี 65 เป็นเงิน 353.8 ล้านบาท เติบโตกว่า32% จากงวดเดียวกันของปีก่อน
อย่างไรก็ตามอัตรากำไรขั้นต้นยังคงลดลงจากงวดก่อน 2.3% เหลือ 27.9% เนื่องจากราคาวัตถุดิบและต้นทุนการผลิตอื่นๆ ที่ยังคงพุ่งสูงขึ้นอย่างต่อเนื่องจากราคาพลังงาน ภาวะเงินเฟ้อ และค่าเงินบาทที่อ่อนตัว  ในขณะที่กำไรสุทธิสำหรับเก้าเดือนแรก เป็นเงิน 1,131.7 ล้านบาท ลดลงจากงวดเดียวกัน 24%
นายจตุภัทร์ กล่าวทิ้งท้ายว่า ต้นทุนการผลิตเริ่มทรงตัว และต้นทุนการผลิตบางส่วนมีแนวโน้มทยอยปรับตัวลดลง เชื่อว่าอัตรากำไรขั้นต้นของบริษัทฯ จะเริ่มฟื้นตัวในไตรมาส 4 ปี 65 เป็นต้นไป อีกทั้งบริษัทฯ ยังได้รับผลดีจากความต้องการใช้สีและวัสดุก่อสร้างที่เร่งตัวขึ้นจากการปรับปรุงซ่อมแซมบ้านภายหลังน้ำท่วม และการฟื้นตัวของภาคอสังหาริมทรัพย์